Developerski tim utemeljen u Hrvatskoj u samo deset dana napravio je aplikaciju Stop Corona! kojoj je cilj postati najveća besplatna baza simptoma koronavirusa u svijetu.

Princip na kojem aplikacija funkcionira prilično je jednostavan: korisnici se ulogiraju i prijave koje simptome imaju pa njihovi podaci odlaze u globalnu bazu i tako znanstvenici dobivaju uvid u to gdje izbijaju nova žarišta zaraze, a javne službe mogu imati realniju sliku simptoma na cijelom teritoriju.

- U timu je radilo i volontiralo 40-ak ljudi iz tvrtki u Hrvatskoj i diljem svijeta, i individualci, svi stručnjaci. Intenzivno je radilo 20-ak ljudi, ostatak je bio zadužen za prijevod aplikacije na lokalne jezike. Zasad imamo aplikaciju prevedenu na više od 20 jezika - kažu nam u GIS Cloudu, startupu koji je pokrenuo izradu.

Promo

Statistika

Karte žarišta i baza podataka bit će na raspolaganju besplatno javnim službama zdravstva, objašnjavaju. - Ti podaci neće biti dostupni javnosti, jer ne želimo dizati paniku, ipak su ovo samo simptomi. Za javnost ćemo pustiti anonimiziranu statistiku o simptomima kad dosegnemo kritičnu masu prijava u nekoj zemlji.

Podaci pružaju uvid zdravstvenim organizacijama u raširenost pandemije u realnom vremenu i upotrijebit će se za stvaranje prediktivne karte žarišta bolesti kako bi se mogle planirati aktivnosti - objašnjava nam Dino Ravnić, jedan od članova tima.

Što se tiče samog sučelja aplikacije, pri ulogiravanju korisnik na web aplikaciji odredi svoju lokaciju i ispunjava jednostavan digitalni obrazac s pitanjima koja su korisna zdravstvenom sustavu. - Vodili smo računa o zaštiti osobnih podataka, a osoba može unijeti svoje kontakt podatke i privolu da ga povratno kontaktiraju zdravstvene službe. Naravno, uz uvjet da službene zdravstvene organizacije prihvate aplikaciju - tumači Ravnić.

Rad do dugo u noć

Kako je gotovo cijeli svijet zatvoren, svoj su geolokacijski program stvorili virtualnom suradnjom. - Ideja je nastala prije 15-ak dana i trebalo nam je 10-ak dana da sve posložimo. Radilo se svaki dan do 1, 2 poslije ponoći, a nekim danima i dulje te odmah nastavljalo sljedeći dan - kažu u GIS Cloudu, dodajući da su članovi njihova tima u projekt dodavali druge osobe za koje se smatralo da mu mogu pridonijeti.

- Budući da je aplikacija prevedena na više od 20 jezika, bio je logistički izazov to sve organizirati i tu smo odradili odličan posao. I dalje stiže interes iz raznih zemalja i nove jezike dodajemo na dnevnoj razini - kažu.

Njihov je glavni cilj omogućiti uspostavljanje bliske suradnje između građana i nadležnih službi u vezi sa simptomima koronavirusa. - Aplikacija je namijenjena za prijavljivanje simptoma na dnevnoj bazi kako bi nadležne zdravstvene službe mogle imati bolji uvid u stanje na terenu u realnom vremenu, te prema vlastitim procjenama iskoristile te informacije za pripremu aktivnosti i upravljanje resursima, a možemo omogućiti i nadležnim službama da kontaktiraju osobe za koje smatraju da se trebaju testirati - tvrde.

Suradnja

Kako je njihov projekt tek lansiran, zasad su fokusirani na prikupljanje podataka i privlačenje fokusa javnosti kako bi podržali projekt i pridružili se. - Paralelno radimo na uspostavi suradnje s nadležnim tijelima kojima bismo otvarali pristup podacima i analizama - kaže nam Ravnić, dodajući da je u trenutku našeg razgovora aplikaciju koristilo oko 1100 ljudi koji su prijavili simptome, najvećim dijelom iz naše zemlje jer su upravo tu lansirali aplikaciju.

No, cilj im je razvijati se globalno. - Planiramo uspostaviti suradnju s partnerima diljem svijeta koji imaju lokalni pristup nadležnim tijelima, medijima i svom logistikom koja je potrebna da bi projekt zaživio u nekoj zemlji. Pustili smo glas vlastitim kanalima i već pokrenuli razgovore o suradnji u nekim zemljama. No, najviše bismo voljeli da dugoročni plan nema smisla i da za mjesec dana potreba za aplikacijom nestane te da je možemo ugasiti što prije - zaključili su.

Aplikaciju možete skinuti na LINKU.